เงินบาทเปิดตลาด 31.97/99
ธนาคารกรุงศรีอยุธยา รายงาน เงินบาทเปิดตลาด 31.97/99 คาดวันนี้แกว่งแคบ มองกรอบ 31.95-32.00
11 ส.ค. 2553

ธนาคารกรุงศรีอยุธยา รายงาน เงินบาทเปิดตลาด 31.97/99 คาดวันนี้แกว่งแคบ มองกรอบ 31.95-32.00
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 31.97/99 บาท/ดอลลาร์ ใกล้เคียงกับเย็นวานนี้ที่ปิดตลาดที่ระดับ 31.95/97 บาท/ดอลลาร์ โดยล่าสุดเคลื่อนไหวอยู่ที่ 31.95/97 บาท/ดอลลาร์
"มองว่าวันนี้มีโอกาสหลุดไปจาก 31.95 เพราะที่ระดับนี้เป็นแนวรับมา 2 วันแล้ว ถ้ามองสัปดาห์นี้จนถึงสัปดาห์หน้า บาทน่าจะหลุดระดับนี้ไป อาจจะลงมาอยู่ที่ต่ำกว่า 31.90 ได้ไม่ยาก" นักบริหารเงิน ระบุ
การเคลื่อนไหวของเงินบาทระหว่างวันนี้ คาดว่าปัจจัยในประเทศยังไม่มีผลต่อค่าเงินบาทให้ขยับมากนัก น่าจะเป็นการปรับตัวไปตามสกุลเงินอื่นมากกว่า ขณะที่ปัจจัยต่างประเทศมีเพียงการประกาศตัวเลขทางเศรษฐกิจของสหรัฐฯ ประจำสัปดาห์ ซึ่งคืนนี้กระทรวงพาณิชย์สหรัฐฯ จะเปิดเผยข้อมูลการค้าระหว่างประเทศเดือนมิ.ย., กระทรวงการคลังสหรัฐฯ จะเปิดเผยงบประมาณของรัฐบาลกลางเดือนก.ค. และสำนักงานสารสนเทศด้านการพลังงานของสหรัฐ(EIA) เปิดเผยตัวเลขสต็อกน้ำมันรายสัปดาห์ 
ส่วนการเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 85.35/40 เยน/ดอลลาร์ ส่วนเงินยูโรอยู่ที่ระดับ 1.3109/3112 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวแคบๆ ให้กรอบไว้ที่ 31.95-32.00 บาท/ดอลลาร์